กลุ่มโรงไฟฟ้ารุ่งบัวหลวง-กสิกรปล่อย7.9พันล.
2 ธนาคารใหญ่ปล่อยกู้บี.กริม ลุยโรงไฟฟ้านิคมอมตะ ด้านกรุงไทยบุกสินเชื่อพลังงานทดแทนเต็มสูบ
20 ส.ค. 2554

2 ธนาคารใหญ่ปล่อยกู้บี.กริม ลุยโรงไฟฟ้านิคมอมตะ ด้านกรุงไทยบุกสินเชื่อพลังงานทดแทนเต็มสูบ
ธนาคารกรุงเทพและธนาคารกสิกรไทย ร่วมลงนามปล่อยกู้รวม 7,900 ล้านบาท ให้กับบริษัท อมตะ บี.กริม เพาเวอร์ (ระยอง) 1 และบริษัท อมตะ บี.กริม เพาเวอร์ (ระยอง) 2 เพื่อก่อสร้างโรงไฟฟ้าพลังงานความร้อนร่วม แบ่งเป็นเงินกู้สกุลเงินบาท 5,300 ล้านบาท และสกุลเงินเหรียญสหรัฐ 84 ล้านเหรียญสหรัฐ
นายฮาราลด์ ลิงค์ ประธานกลุ่มบริษัท บี.กริม และอมตะ บี.กริม เพาเวอร์ กล่าวว่า บริษัทมีแผนก่อสร้างโรงไฟฟ้าพลังงานความร้อนร่วม (Cogeneration) 2 โครงการ ด้วยกำลังการผลิตไฟฟ้าติดตั้งรวมประมาณ 245 เมกะวัตต์ ตั้งอยู่ในนิคมอุตสาหกรรมอมตะซิตี้ จ.ระยอง โดยโครงการโรงไฟฟ้าบริษัท อมตะ บี.กริม เพาเวอร์ (ระยอง) 2 จะเริ่มเปิดดำเนินการในวันที่ 1 มิถุนายน 2556 สำหรับโครงการโรงไฟฟ้าบริษัท อมตะ บี.กริม เพาเวอร์ (ระยอง) 1 จะเริ่มเปิดดำเนินการในวันที่ 1 พฤศจิกายน 2556 เป็นต้นไป
ขณะที่ธนาคารกรุงไทยได้ปล่อยสินเชื่อเพื่อก่อสร้างโรงไฟฟ้าชีวมวลของบริษัท ยะลากรีนเอ็นเนอยี่ ในวงเงิน 381 ล้านบาท จากมูลค่าโครงการรวมที่ 516 ล้านบาท 
นายเวทย์ นุชเจริญ รองกรรมการผู้จัดการ สายงานธุรกิจขนาดกลาง ธนาคารกรุงไทย กล่าวว่า ตั้งแต่เกิดเหตุวิกฤตโรงไฟฟ้านิวเคลียร์ในญี่ปุ่นส่งผลให้แผนก่อสร้างโรงไฟฟ้านิวเคลียร์ในไทยถูกชะลอออกไป ทำให้พลังงานทางเลือก โดยเฉพาะกลุ่มโรงไฟฟ้าชีวมวลที่มีกำลังการผลิตไม่เกิน 10 เมกะวัตต์ มีอัตราการเพิ่มที่สูงขึ้น
“กลุ่มนี้มีความเสี่ยงค่อนข้างต่ำ เพราะการไฟฟ้าส่วนภูมิภาคจะเข้ามารับซื้อโดยตรง ธนาคารจึงสามารถให้อัตราดอกเบี้ยเงินกู้ที่ต่ำพิเศษแก่ลูกค้ากลุ่มนี้” นายเวทย์ กล่าว 
โดยคิดดอกเบี้ยพิเศษแค่ 1.5% สำหรับวงเงิน 100 ล้านบาทแรก จากนั้นคิดดอกเบี้ยลอยตัวและอยู่ระหว่างการเจรจาปล่อยกู้อีก 3,0004,000 ล้านบาท ในช่วง 5 เดือนธนาคารปล่อยกู้ไปแล้ว 3.4 หมื่นล้านบาท